
Jeppe-pappa tulee taloon


Takana on kuudensadan kilometrin ajomatka pikkupakkasen himmentämien maisemien halki. Aamulla matkaan lähtiessäni raskas pimeä peitti näkymät, mutta peltoaukeiden kohdalla taivaanrannan vahva oranssi lupasi uutta, seesteistä päivää. Illalla palatessani hämärä oli vaivihkaa taas laskeutunut ja läntisen horisontin tienoilla viipyili hienostunut, puuterinen kellerrys. Kyllähän sitä kevyesti ajelee kolmesataa kilometriä suuntaansa kaamosmaisemissa, kun on noutamassa itselleen ikiomaa koiraa, sekarotuista lähes kymmenvuotiasta Jeppepappaa.


Olin ollut jo pari vuotta ilman pörröturkkista ystävää ja nyt jonkin aikaa etsiskellyt itselleni uutta koiraa. Eihän koti ole koti, ellei siellä asustele nelijalkaista kämppäkaveria. Olin kysellyt eläinsuojelusta ja surffaillut nettisivustoilla, mutta sopivaa, sellaista sydämeen kolahtavaa ei ollut ilmaantunut kohdalle. Seitsemänkymmentä vuotta täyttäneenä seniorina en voinut myöskään ajatella pentua tai aivan nuorta koiraa, minunhan olisi sitouduttava tulokkaan kanssa ainakin kymmenen vuoden ajaksi pysymään terveenä ja lenkkikuntoisena.


Jeppe kolkutteli sydämeni ovea heti ilmoitusta lukiessani. Siinä se oli, arviolta vajaan kymmenen ikäinen sekarotuinen uros, joka odotti uutta kotia Jyväskylän pohjoispuolella eläinten turvakodissa.


Korona levittäytyi samaan aikaan vauhdilla Suomeen ja koko kansa oli varpaillaan vielä huonosti tunnetun, pelottavan viruksen takia. Syksyn aikana kahvilat ja ravintolat olivat joutuneet sulkemaan ovensa hallituksen määräyksestä. Minulla oli edessä kolmen tunnin ajomatka eikä mitään tietoa avoimista kahvipaikoista tai vessoista matkan varrella. Kyselin rekkaa ajavalta pojaltakin olosuhteista nelostien varrella. Poika tunsi reitin kuin omat taskunsa ja osasi suoralta kädeltä neuvoa pysähdyspaikaksi Hirvaskankaan huoltoaseman. Kahville siellä ei toki koronasulun takia päässyt, mutta siistit WC-tilat löytyivät itsestään avautuvien liukuovien takaa, mikäli en olisi hygieniahurmoksessa halunnut edes ovenripaan tarttua. Varustin siis auton hanskalokeroon tukevat eväät ja lähdin matkaan.


Paljoa en perille saavuttuani huomannut kysellä Jepen taustoista turvakennelin emännältä. Huomioni vei kokonaan surkean laiha, ruskea reppana, joka kävellä tassutteli nurkkia haistellen pitkin entiseen navettaan rakennettua koirahoitolaa. Emäntä kertoi, että Jeppe oli noudettu turvaan syrjäkylältä, kun sen omistaja oli häipynyt maisemista ja jättänyt kaksi koiraansa oman onnensa nojaan. Naapurit olivat hälyttäneet viranomaiset paikalle varmaankin haukkumisen havahduttamina. Jeppe oli löytynyt tuvasta ja sen nuorempi lajitoveri ulkoa tarhasta. Kennelissä näitä kahta ei ollut voitu sijoittaa samaan tilaan, koska Jeppe pelkäsi kaveriaan. Tällä parivaljakolla oli varmaankin ollut rajuja tappeluita viimeisistä ruoanmurusista, ainakin Jepen kuonossa näkyy muutama hampaanjäljeksi sopiva arpi.


Jeppe oli sen verran hoikassa kunnossa, että nälkäkuuria oli takuulla kestänyt jo pitkään. Koiran venytellessä kylkiluiden ääriviivat nousivat turkin alta selkeästi näkyviin. Turkki oli himmeän kiilloton. Takajalkojen lihakset näyttävät surkean heikoilta, joten pappaa ei liene isommin lenkillä käytetty. Toisessa etujalassa näkyi pitkä arpi.


Jeppe oli sirutettu, rokotettu ja madotettu turvakodissa ollessaan. Emäntä pakkasi myötäjäisinä isoon paperikassiin erilaisia kuivamuonia, mukaan lähti myös talutushihna, valjaat sekä turvavyön henkselit automatkaa varten, ja kaikki tämä vaatimattomaan sadan euron hintaan.


Takapenkillä oli matkan ajan hiljaista. Jeppe-pappa nukahti Hirvikankaan suoralla ja jatkoi uniaan koko matkan Keravalle saakka, havahtui vasta auton pysähtyessä kotipihaan.










Ensivaikutelmia


Ensivaikutelmana uusi kaverini tuntui varovaisen rauhalliselta. Jeppe oli melko lailla varautunut, piti etäisyyttä, ei tarjoutunut rapsutettavaksi vaan väisti silittämään ojentautunutta kättäni. Sen sijaan se hääräsi omiaan, haisteli nurkkia ja tutki paikkoja, viihtyi parhaiten itsekseen.


Kotini eteisestä vie puolen kerroksen verran rappuja ylös olohuoneen ja keittiön tasolle ja tämä nousu tuntui heti aluksi pelottavan Jeppeä. Ehkä portaat olivat sille vieras asia. Se laski hyvin varovasti etutassunsa ensimmäiselle askelmalle, sitten nousi toinenkin tassu, sen jälkeen se siirtyi pälyillen seuraavalle portaalle ja loikki siitä hätäisesti lopun matkaa ylös. Ensimmäinen haaste oli selätetty. Yläkertaan Jeppe ei uskaltautunut kiipeämään, pitkät ja hämärät raput olivat sille aivan liian pelottavat. Illalla pappa jäi rauhallisesti alas olohuoneeseen nukkumaan, kun itse kiipesin yläkertaan. Alhaalta ei kuulu pihaustakaan ennen seuraavaa aamua.


Kutsuttaessa Jeppe tuli parin metrin päähän ja jäi siihen katselemaan epätietoisen näköisenä, ei rohjennut sentään kosketusetäisyydelle. Uusi ihminen tuntui pelottavalta, sitä piti arvioida turvallisen välimatkan päästä. Totuteltuaan muutaman viikon kaikessa rauhassa talon tavoille, Jeppe alkoi hipsutella omia aikojaan viereeni ja nojasi kevyesti jalkaani vasten, kun lueskelin sohvalla. Nyt oli sopivan turvallinen hetki tulla lähelle, kun emännän huomio oli suuntautunut kirjaan. En ojentanut kättäni, nyt pappa sai ihan omaan tahtiinsa kokeilla lähellä oloa.

Oli paras edetä hienotunteisesti ja hitaasti. Ei mitään kiirettä.


Koirapappa nukkua tuhisi suurimman osan päivästä. Koirat toki yleensäkin nauttivat nokosista pitkin päivää, vanhat varsinkin. Suuri elämänmuutos lienee myös kuluttanut voimia. Omat petipaikkansa olohuoneen ja keittiön nurkassa Jeppe kyllä tunnisti heti. Parin päivän kuluttua älypää keksi hypätä nojatuoliin ja riemastui:


- Tämähän on juuri minulle sopiva peti!


- Hyvä, ota sinä se nojatuoli, niin minä saan pitää sohvan itselläni.


Lenkillä käynti oli kuitenkin ehdottomasti parasta, mitä tämä kaveri saattoi toivoa.


- Mennäänkö ULOOS?


Kysymys saa joka kerta Jeppe-papan innostumaan. Koira katsoo ylöspäin ja päästää lyhyen, riemastuneen ulvahduksen. Pappa ottaa muutaman tanssiaskeleen ja kääntyy kohti ovea, kun näkee minun vetävän takkia niskaani. Se ymmärtää, mitä kivaa on tulossa. Kävelylenkit ovat tainneet olla harvinaista herkkua sen aikaisemmassa elämässä. Hihnassa kuljemme kauniisti, haistelemme jokaisen postilaatikon ja pensaiden aluset, valaisintolppiin ruikitaan merkkaukset. Vastaantuleville ihmisille ja autoille pitää haukahtaa kerran pari kaikuvalla äänellä, ovathan ne melko pelottavia. Muita koiria Jeppe väistää niin kauas, kuin hihna periksi antaa.


Pitkiä lenkkejä emme uskaltaneet pakkasilla tehdä, koska pappa oli sairaan laihassa kunnossa ja sen lihakset tuntuivat lähes surkastuneilta. Pörheän turkin alla ei ollut omasta takaa lämpöeristettä enkä uskonut pelkän loimen suojaavan riittävästi sydäntalven kipakalta pakkaselta. Lyhyitä lenkkejä vedimme sitäkin hartaammin. Jos koiria ulkoilutetaan yleensä kolmasti päivässä, me pistimme tuplasti paremmaksi. Naapurit varmasti ihmettelivät, miksi tämä ihminen raahaa langanlaihaa elukkaa yhtenään ulos pakkaseen, mutta Jeppe nautti liikkumisesta kylällä ja samalla vahvistimme surkeita lihaksia. Aloitimme kymmenestä minuutista, mutta pian aika jo tuplaantui.


Jeppe jäi ensi kertaa yksin kotiin, kun kävin keskustassa tekemässä ruokaostoksiani. Pukiessani eteisessä toppatakkia päälleni papparainen ei aloittanutkaan tavallista lenkillelähtötanssiaan, aivan kuin se olisi aavistanut, että tällä kertaa ei pääse mukaan. Ehkä se on ajatustenlukija. Kotiin palatessani avasin ulko-oven varovasti ja etenin huoneisiin lähes hiipimällä. Halusin nähdä, miten yksinolo oli sujunut. Mistään ei kuulunut pihaustakaan, talossa vallitsi täysi rauha. Olohuoneen ovella yllätin Jeppe-papan sohvalta nukkumasta, se oli oikaissut itsensä kyljelleen pitkin pituuttaan, koivet oikoisenaan. Koira nosti unisena päätään aivan kuin se olisi sanonut:


- Oho, joko sinä palasit. Olisit voinut pysyä poissa hiukan kauemminkin. Minäpä tässä löysin itselleni todella mukavan makuupaikan.


En kuitenkaan halua ajatella Jeppe-pappaa kiinnostavana lemmikkieläimenä. Se on kaverini, HÄN! Tärkeintä on lempeä katse, tuhina keittiön nurkassa filtin päällä, tassujen rapina lattiaa vasten. Lämpö, jota on vaikea sanoiksi asetella.


Siellä se nukkuu omassa nurkassaan. Minä vain istun, katselen ja olen kiitollinen.










Vaatimaton vanhapoika


Kun ottaa omakseen huostaanotetun koiran, pitää varautua myös mahdolliseen häiriökäyttäytymiseen. Uusi tuttavuushan tulee hankalista oloista ja sitä on kohdeltu kaikkea muuta kuin hyvin, mikä on saattanut jättää jälkensä eläimeen.


Jeppe-pappa osoittautui alusta saakka maailman helpoimmaksi otukseksi. Kaveri käyttäytyi esimerkillisesti, pienintäkään huomauttamista ei löytynyt tämän herrasmieskoiran touhuista. Jeppe ei kuljettele tai pureskele esineitä, ei hauku sisällä, ei hypi päälle, ei tee kerrassaan mitään poikkipuolista. Ihmettelen, onko se tasainen luonne, vanhuuttaan viisas, vai onko se kasvatettu näin äärimmäisen hyvätapaiseksi, kenties kovalla kurilla?


Esittelin Jepelle sen edeltäjiltä Nannalta ja Viiviltä jääneet lelut, mutta se ei reagoinut näihin millään lailla.


- Hmm, ehkä sillä ei ole koskaan ollut omia leluja.


Minun täytyy siis näyttää, miten leikitään. Levittelin pallot ja muoviset possut matolle ja kävin sitten polvilleni lattialle pyörittelemään ja kääntelemään näitä hauskuuksia. Konttasin puulattialla polvet kolisten pallon perässä olohuoneen päästä päähän. Tönäisin pallon taas vauhtiin ja konttasin sen perässä. Heilautin muovipossun ilmaan. Yritin näyttää innostuneelta, vaikka polviin sattui. Päästelin hillittyjä riemunkiljahduksia. Jeppe seisoi hievahtamatta ovensuussa ja käänsi hienotunteisesti katseensa toiseen suuntaan. Kaikenlaista elämänsä aikana kokenut koira ihmetteli, minkä käsittämättömän sekopään oli saanut vahdittavakseen.


Lelut ovat saaneet lojua koskemattomina olohuoneen nurkassa siitä lähtien. Minäkään en halua leikkiä niillä.


Postilaatikosta löytyi Jepelle osoitettu namipussi ja tytär toi tullessaan lisää herkkuja. Valitettavasti makupalat eivät kelvanneet koiralle, se käänsi aina päänsä toiseen suuntaan eikä aukaissut suutaan, kun tarjosin herkkupalaa. Se ei ollut tottunut tällaiseen ylellisyyteen, ei ymmärtänyt hyvän päälle. Namit pistettiin kaappiin myöhempää kokeilua odottamaan. Herkuttelijaksi oppiminen vaati oman aikansa.

